Ændret forslag til EUROPA-PARLAMENTETS OG RÅDETS DIREKTIV om uønskede stoffer og produkter i foderstoffer (forelagt af Kommissionen i henhold til EF-traktatens artikel 250, stk. 2)

BEGRUNDELSE

Kommissionen forelagde den 17. december 1999 Europa-Parlamentet og Rådet et forslag til Europa-Parlamentets og Rådets direktiv om uønskede stoffer og produkter i foderstoffer (KOM(1999) 654 endelig udg. -1999/0259 COD).

Europa-Parlamentet vedtog den 4. oktober 2000 ved førstebehandlingen en betænkning om forslaget (betænkning A5-0257/2000). Betænkningen indeholder 36 ændringsforslag.

Kommissionen kan godkende ændringsforslag 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 19, 21, 22, 23, 24, 25, 26, 28, 29, 31 og 32, da de gør Kommissionens forslag bedre og klarere. Kommissionen godkender ændringsforslagene med følgende begrundelser:

-Det er mere hensigtsmæssigt at anvende udtrykket "materiale bestemt til dyrs ernæring" i stedet for hver gang at gentage "fodermidler, foderstoffer og tilsætningsstoffer til foderstoffer". På den måde slås det entydigt fast, at bestemmelserne omfatter alt materiale bestemt til anvendelse i dyrs ernæring. Udtrykket bør desuden defineres. Denne ændring er indeholdt i ændringsforslag 4, 5, 7, 8, 9, 11, 12, 13, 14, 15, 17, 21, 22, 23, 24, 25, 26, 28, 29, 30, 31 og 32.

-Ændringsforslag 8, 14 og 21 udvider direktivets anvendelsesområde, således at også anvendelsen og ikke blot omsætningen af alt materiale bestemt til dyrs ernæring bliver omfattet. Kommissionen tilslutter sig denne udvidelse af anvendelsesområdet. Dette er desuden fuldt ud i overensstemmelse med bestemmelserne i Europa-Parlamentets og Rådets direktiv 2000/16/EF af 10. april 2000 om ændring af Rådets direktiv 79/373/EØF om handel med foderblandinger og Rådets direktiv 96/25/EF om omsætning af fodermidler, hvorved anvendelsesområdet for direktiv 96/25/EF på lignende vis blev udvidet.

-Ændringsforslag 1, 2, 3, 4, 5, 6, 8, 9, 10, 11, 12, 13, 14, 24, 26, 28 og 29 indebærer redaktionelle forbedringer, tydeliggørelse og supplerende henvisning til bestemmelserne i Rådets direktiv 1995/53/EF om principperne for tilrettelæggelse af offentlig kontrol på foderstofområdet.

-Ændringsforslag 19 omhandler en definition af forblanding, som i forvejen findes i andre relevante EF-bestemmelser.

Kommissionen kan i princippet godkende ændringsforslag 3, 4, 20, 30 og 34, men mener dog, at formuleringen kan forbedres yderligere. Kommissionen godkender i princippet disse ændringsforslag med følgende begrundelser:

-Det foreslås med ændringsforslag 3, at "være kontamineret af" i betragtning 4 erstattes af "indeholde", og det foreslås med ændringsforslag 4, at "fodermidler, foderstoffer og tilsætningsstoffer til foderstoffer" overalt i teksten erstattes af "alle former for produkter bestemt til dyrs ernæring". Begge ændringsforslag kan uden videre accepteres, dog bør "materiale" anvendes i stedet for "produkter". Ændringsforslagene viser også, at der er behov for klart at definere "uønskede stoffer og produkter", og Kommissionen foreslår derfor en definition af udtrykket i artikel 2.

-Hvad angår ændringsforslag 20 kan Kommissionen principielt godkende, at der indsættes en definition af "parti" i artikel 2, men Kommissionen kan ikke godkende den definition, der foreslås i ændringsforslag 20. Endvidere mener Kommissionen, at der også bør indsættes definitioner af "uønskede stoffer og produkter" og "alle former for produkter bestemt til dyrs ernæring" (jf. ovenfor).

-Kommissionen kan godkende den mere enkle og klare formulering af ændringsforslag 30, dog bør "alvorlig" ikke udgå. Ved at bibeholde ordet "alvorlig" i tilknytning til risiko er der overensstemmelse med den overordnede EF-politik, der er fastsat i direktivet om produktsikkerhed i almindelighed.

-I ændringsforslag 34 foreslås det, at direktivets ikrafttrædelse fastlægges i forhold til offentliggørelsen i De Europæiske Fællesskabers Tidende. Kommissionen er enig i, at det er mere hensigtsmæssigt, men den mener, at der i betragtning af de foreslåede foranstaltningers vidtrækkende karakter er behov for en længere frist.

Kommissionen kan ikke godkende ændringsforslag 18, 27, 33, 35, 36 og 37 med følgende begrundelser:

-Ændringsforslag 18, hvori det foreslås udtrykkeligt at nævne vand i definitionen af foderstoffer, kan ikke godkendes, da det ud fra EF-bestemmelserne er klart, at vand hidtil ikke har været betragtet som et foderstof. Det kan man udlede af, at Rådets direktiv 96/25/EF af 29. april 1996 om omsætning af fodermidler indeholder en ikke-udtømmende liste over de vigtigste fodermidler, og den liste omfatter ikke vand. Hvis spørgsmålet skal drøftes, skal det ske i forbindelse med en fremtidig ændring af nævnte direktiv.

-I ændringsforslag 27 foreslås det at slette bestemmelsen om, at der kan fastsættes kriterier for godkendelse af fodermidler, der har gennemgået visse rensningsprocesser. Efter Kommissionens opfattelse er det nødvendigt, at der kan fastsættes strenge kvalitetskriterier på EF-plan for sådanne rensningsprocesser.

-Kommissionen kan ikke godkende ændringsforslag 33, ifølge hvilket muligheden for at genudføre partier, som ikke opfylder betingelserne, til oprindelseslandet, skal udgå, fordi det fortsat bør være muligt at genudføre partier, som ikke opfylder betingelserne, til oprindelseslandet, for at importlandet kan undgå de til tider store omkostninger til destruktion. Kommissionen kan dog godkende, at der indsættes en supplerende bestemmelse om, at genudførsel til oprindelseslandet er muligt, når oprindelseslandets kompetente myndigheder er blevet informeret og der er stillet garantier for, at det kontaminerede parti bortskaffes på sikker vis.

-Kommissionen kan ikke godkende ændringsforslag 35, 36 og 37, hvori det foreslås, at grænseværdierne for cadmium, bly, dioxin og PCB ændres, fordi ændringer af bilagene skal ske på grundlag af en videnskabelig risikovurdering og skal foretages af Kommissionen efter komitéproceduren. Kommissionen vil sætte en revision af bestemmelserne om cadmium og kviksølv højt på dagsordenen og vil anmode Den Videnskabelige Komité for Foderstoffer om at fremlægge en videnskabelig risikovurdering for cadmium og kviksølv. Dette er allerede sket for dioxins og PCB's vedkommende, og den videnskabelige risikovurdering forelå i oktober 2000. På grundlag af disse videnskabelige risikovurderinger vil Kommissionen foreslå relevante foranstaltninger til begrænsning af forekomsten af de pågældende stoffer i foderstoffer, og Europa-Parlamentet vil i fuldt omfang blive orienteret herom.

Da Kommissionen har godkendt en række ændringsforslag, bør den fremsætte et ændret forslag, hvor der tages hensyn til ovennævnte synspunkter.

Ændringerne af Kommissionens oprindelige forslag er fremhævet og understreget, hvor der tilføjes eller ændres noget, og overstreget, hvor der slettes noget.

Ændret forslag til EUROPA-PARLAMENTETS OG RÅDETS DIREKTIV om uønskede stoffer og produkter i foderstoffer

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 152, stk. 4, litra b),

under henvisning til forslag fra Kommissionen [1],

[1] EFT C 89 af 28.3.2000, s. 70.

under henvisning til udtalelse fra Det Økonomiske og Sociale Udvalg [2],

[2] EFT C 140 af 18.5.2000, s. 9.

under henvisning til udtalelse fra Regionsudvalget [3],

[3] EFT C [...], [...], s. [...].

efterproceduren i traktatens artikel 251 [4], og

[4] EFT C 340 af 10.11.1997, s. 73.

ud fra følgende betragtninger:

(1) Der bør foretages en lang række ændringer i Rådets direktiv 1999/29/EF af 22. april 1999 om uønskede stoffer og produkter i foderstoffer [5]. Af hensyn til klarheden og overskueligheden bør nævnte direktiv nyaffattes.

[5] EFT L 115 af 4.5.1999, s. 32.

(2) Den animalske produktion er af meget stor betydning for landbruget i EF, og det er i vidt omfang nødvendigt at anvende gode og egnede foderstoffer for at opnå tilfredsstillende resultater for så vidt angår menneskers og dyrs sundhed, dyrenes velfærd, miljøet og producenternes økonomi.

(3) For at sikre landbrugets produktivitet og bæredygtighed og for at kunne beskytte menneskers og dyrs sundhed og dyrenes velfærd er det vigtigt, at der findes et regelsæt for foderstoffer. Endvidere er der behov for omfattende levnedsmiddelhygiejniske bestemmelser med henblik på at garantere for kvaliteten af foderstofferne på de enkelte bedrifter, også selv om de ikke er fremstillet kommercielt.

(4) Det er konstateret, at tilsætningsstoffer kan indeholde uønskede stoffer eller produkter. Derfor bør direktivets anvendelsesområde udvides til også at omfatte tilsætningsstoffer.

(5) Materiale bestemt til dyrs ernæring kan indeholde uønskede stoffer eller produkter, der kan bringe dyrs sundhed eller, når det forekommer i animalske produkter, menneskers sundhed i fare.

(6) Det er umuligt fuldstændigt at eliminere sådanne stoffer og produkter, men det er vigtigt at nedbringe indholdet deraf i materiale bestemt til dyrs ernæring, under skyldig hensyntagen til stoffets akutte giftighed, dets bioakkumulerbarhed og dets nedbrydelighed, så der ikke opstår uønskede og skadelige virkninger. Det er på nuværende tidspunkt urealistisk at fastsætte sådanne indhold under følsomhedsgrænsen for de analysemetoder, som skal fastlægges på EF-plan.

(6a) Bestemmelsesmetoderne for restkoncentrationer af uønskede stoffer forfines til stadighed, således at det endog er muligt at påvise restkoncentrationer, der er uden betydning for dyrs og menneskers sundhed.

(7) Uønskede stoffer og produkter må kun forekomme i materiale bestemt til dyrs ernæring på de betingelser, der er fastsat i dette direktiv, og de må ikke anvendes på anden måde i forbindelse med dyrs ernæring. Dette direktiv tilsidesætter derfor ikke de øvrige EF-bestemmelser om foder, herunder reglerne for foderblandinger.

(8) Dette direktiv bør gælde for materiale bestemt til dyrs ernæring fra det tidspunkt, hvor de føres ind i EF. Det skal derfor præciseres, at det fastsatte maksimumsindhold af uønskede stoffer og produkter i almindelighed gælder fra det tidspunkt, hvor materialet bestemt til dyrs ernæring bringes i omsætning eller anvendes, i alle led, og dermed selvfølgelig også fra det tidspunkt, hvor de måtte blive importeret.

(9) Materiale bestemt til dyrs ernæring skal være af sund og sædvanlig handelskvalitet. Det er derfor nødvendigt at forbyde anvendelsen eller omsætningen af materiale bestemt til dyrs ernæring, som på grund af for højt indhold af uønskede stoffer eller produkter medfører, at de maksimumsindhold, der er fastsat i bilag I til dette direktiv, overskrides.

(10) Det er nødvendigt at begrænse forekomsten af visse uønskede stoffer eller produkter i tilskudsfoderblandinger, ved at der fastsættes passende maksimumsindhold.

(11) I visse tilfælde fastsættes der et maksimumsindhold, idet der tages hensyn til de nuværende baggrundsværdier, men det bør hele tiden tilstræbes at begrænse forekomsten af visse uønskede stoffer og produkter i materiale bestemt til dyrs ernæring mest muligt, så de optræder mindst muligt i fødekæden. Der bør derfor i dette direktiv fastsættes indgrebstærskler, der ligger langt under de fastsatte maksimumsindhold. Hvis sådanne indgrebstærskler overskrides, må der iværksættes undersøgelser af, hvor de uønskede stoffer og produkter kommer fra, og der må træffes foranstaltninger til reduktion eller eliminering af kilderne til de uønskede stoffer og produkter.

(12) Medlemsstaterne bør have mulighed for, når menneskers og dyrs sundhed bringes i fare, midlertidigt at nedsætte de fastsatte maksimumsindhold eller at fastsætte maksimumsindhold for andre stoffer og produkter eller endog at forbyde forekomsten af sådanne stoffer eller produkter i materiale bestemt til dyrs ernæring. For at medlemsstaterne ikke skal misbruge denne mulighed, må det fastsættes, at der træffes afgørelse om eventuelle ændringer i bilag I til dette direktiv efter en EF-hasteprocedure, på grundlag af fornøden dokumentation samt under anvendelse af forsigtighedsprincippet.

(13) Ved omsætning af materiale bestemt til dyrs ernæring, der opfylder betingelserne i dette direktiv, gælder, for så vidt angår indholdet af uønskede stoffer og produkter, kun de begrænsninger, der er fastsat i dette direktiv samt i Rådets direktiv 1995/53/EF om principperne for tilrettelæggelse af offentlig kontrol på foderstofområdet [6], senest ændret ved direktiv [XXX/XXX].

[6] EFT L 265 af 8.11.1995, s. 17.

(14) For ved anvendelse og omsætning af materiale bestemt til dyrs ernæring at sikre, at betingelserne for uønskede stoffer og produkter opfyldes, bør medlemsstaterne fastsætte passende kontrolbestemmelser i overensstemmelse med direktiv 95/53/EF.

(15) I forbindelse med de officielle kontrolmyndigheders informationssystem, der indføres ved dette direktiv, bør også de erhvervsdrivende underrette medlemsstaterne om eventuelle tilfælde, hvor direktivets bestemmelser ikke overholdes. I sådanne tilfælde bør medlemsstaterne træffe alle fornødne foranstaltninger til at forhindre, at sådanne uønskede stoffer og produkter anvendes i materiale bestemt til dyrs ernæring. Medlemsstaterne bør i givet fald påse, at det pågældende parti af materiale bestemt til dyrs ernæring destrueres, hvis indehaveren har besluttet, at partiet skal destrueres.

(16) Der må indføres en passende EF-procedure, så de tekniske bestemmelser i bilag I til dette direktiv kan tilpasses efter udviklingen i den videnskabelige og tekniske viden.

(17) For lettere at kunne gennemføre de påtænkte foranstaltninger må der fastsættes en procedure for snævert samarbejde mellem medlemsstaterne og Kommissionen i Den Stående Foderstofkomité, der blev oprettet ved afgørelse 70/372/EØF [7].

[7] EFT L 170 af 3.8.1970, s. 1.

(18) Da gennemførelsesforanstaltningerne til direktivet er generelle foranstaltninger, jf. artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [8], bør de vedtages efter forskriftsproceduren i artikel 5 i nævnte afgørelse.

[8] EFT L 184 af 17.7.1999, s. 23.

(19) Dette direktiv må ikke berøre medlemsstaternes forpligtelser med hensyn til gennemførelsesfristerne i del B i bilag III til direktiv 1999/29/EF -

UDSTEDT FØLGENDE DIREKTIV:

Artikel 1

1. Dette direktiv vedrører uønskede stoffer og produkter i materiale bestemt til dyrs ernæring.

2. Dette direktiv indskrænker ikke anvendelsen af bestemmelserne om:

a) tilsætningsstoffer til foderstoffer

b) omsætning af foderstoffer

c) fastsættelse af maksimumsgrænseværdier for pesticidrester på og i produkter bestemt til dyrs ernæring, for så vidt disse rester ikke er anført i del B i bilag I til dette direktiv

d) mikroorganismer i foderstoffer

e) visse produkter, der anvendes i foderstoffer

f) foder til særlige ernæringsformål.

Artikel 2

I dette direktiv forstås ved:

a) "foderstoffer": produkter af vegetabilsk eller animalsk oprindelse i deres naturlige form, friske eller konserverede, og derivater af disse efter industriel forarbejdning samt organiske eller uorganiske stoffer, ublandede eller blandede, der kan indeholde tilsætningsstoffer, og som er bestemt til fodring af dyr

b) "fodermidler": forskellige vegetabilske eller animalske produkter i naturlig tilstand, friske eller konserverede, og derivater af disse efter industriel forarbejdning samt organiske eller uorganiske stoffer, der kan indeholde tilsætningsstoffer, og som er bestemt til fodring af dyr, i uforandret eller forarbejdet stand, til fremstilling af foderblandinger eller som bærestof i forblandinger

c) "fuldfoder": foderblandinger, som på grund af deres sammensætning fuldt ud dækker den daglige ration

d) "tilskudsfoder": foderblandinger, der har et stort indhold af visse stoffer, og som på grund af deres sammensætning kun sammen med andre foderstoffer dækker den daglige ration

e) "foderblandinger": blandinger af fodermidler med eller uden tilsætningsstoffer, der er beregnet til fodring af dyr, i form af fuldfoder eller tilskudsfoder "daglig ration": den samlede mængde foderstoffer med et vandindhold på 12 %, der gennemsnitligt kræves til dækning af det fulde daglige næringsbehov for et dyr af en bestemt art og aldersklasse og med en bestemt ydelse

g) "dyr": dyr, der tilhører arter, som mennesker normalt fodrer og holder eller anvender til konsum, og dyr, der lever frit i naturen, hvis de fodres med foderstoffer

h) "selskabsdyr": dyr, der tilhører arter, som mennesker normalt holder og fodrer, men ikke anvender til konsum, med undtagelse af dyr, der anvendes til pelsavl

i) "tilsætningsstof": tilsætningsstof som defineret i artikel 2 i direktiv 70/524/EØF af 23. november 1970 om tilsætningsstoffer til foderstoffer [9].

[9] EFT L 270 af 14.12.1970, s. 1.

j) "forblandinger": blandinger af tilsætningsstoffer eller blandinger af et eller flere tilsætningsstoffer sammen med et eller flere stoffer anvendt som bærestoffer bestemt til fremstilling af foderstoffer

k) "materiale bestemt til dyrs ernæring": fodermidler, forblandinger, tilsætningsstoffer til foderstoffer, foderstoffer og alle andre produkter, der er bestemt til anvendelse i eller anvendes i foder

l) "uønsket stof eller produkt": et stof eller produkt, bortset for patogene mikroorganismer, der forekommer i og/eller på foderproduktet, og som udgør en potentiel fare for dyrs og menneskers sundhed eller for miljøet, eller som kan påvirke den animalske produktion negativt.

m) "parti": en identificerbar mængde af et produkt bestemt til dyrs ernæring, der leveres på én gang og har fælles kendetegn, såsom oprindelse, art, emballagetype, emballeringsvirksomhed, afsender, produktionssted og høsttidspunkt.

Artikel 3

1. Materiale bestemt til dyrs ernæring må kun bringes i omsætning og anvendes i EF, hvis det er af sund og sædvanlig handelskvalitet.

2. Navnlig kan materiale bestemt til dyrs ernæring, hvis indhold af uønskede stoffer eller produkter er så højt, at de maksimumsindhold, der er fastsat i bilag I til dette direktiv for materiale bestemt til dyrs ernæring ikke kan overholdes, ikke anses for at være af sund og sædvanlig handelskvalitet.

Artikel 4

1. Medlemsstaterne foreskriver, at de stoffer og produkter, der er opregnet i bilag I til dette direktiv, kun tolereres i materiale bestemt til dyrs ernæring på de betingelser, der er fastsat i ovennævnte bilag.

2. For i størst muligt omfang at begrænse forekomsten af visse stoffer og produkter, der er uundgåelige i materiale bestemt til dyrs ernæring, foreskriver medlemsstaterne, at det skal undersøges, hvor kontamineringen kommer fra, og hvordan kontamineringskilden kan reduceres eller elimineres, ikke blot hvis det fastsatte maksimumsindhold overskrides, men også hvis der påvises et forhøjet indhold af visse uundgåelige stoffer og produkter. Med henblik herpå vil der i givet fald blive fastsat en indgrebstærskel i bilag I til dette direktiv.

Artikel 5

Medlemsstaterne foreskriver, at et parti af materiale bestemt til dyrs ernæring, hvis indhold af et uønsket stof eller produkt overstiger maksimumsindholdet som fastsat i kolonne 3 i bilag I til dette direktiv, ikke må blandes med andre partier af materiale bestemt til dyrs ernæring.

Artikel 6

Medlemsstaterne foreskriver, at tilskudsfoder, hvis der ikke findes særlige bestemmelser herfor og under hensyntagen til, hvor meget det skal fortyndes, ved anvendelsen ikke må have et større indhold af de i bilaget opregnede stoffer og produkter end det, som er fastsat for fuldfoderet.

Artikel 7

1. Hvis en medlemsstat ud fra nye oplysninger eller en revurdering af allerede foreliggende oplysninger, som er fremkommet eller foretaget efter de pågældende bestemmelsers vedtagelse fastslår, at et maksimumsindhold som fastsat i bilag I til dette direktiv, eller et stof eller et produkt, der ikke er nævnt i bilag I, udgør en fare for dyrs eller menneskers sundhed eller for miljøet, kan den pågældende medlemsstat midlertidigt nedsætte dette indhold, fastsætte et maksimumsindhold eller forbyde dette stof eller produkt i materiale bestemt til dyrs ernæring. Den underretter straks de øvrige medlemsstater, Kommissionen og på passende vis det berørte erhvervsliv herom og begrunder sin afgørelse.

2. Efter proceduren i artikel 12 afgøres det straks, om bilag I skal ændres.

Så længe hverken Rådet eller Kommissionen har truffet afgørelse, kan medlemsstaten opretholde de foranstaltninger, den har iværksat.

Artikel 8

Efter proceduren i artikel 11 og under hensyn til udviklingen i den videnskabelige og tekniske viden:

a) vedtages de ændringer, der skal foretages i bilag I

b) udarbejdes der regelmæssigt en kodificeret udgave af bilag I, hvor de successive ændringer, der foretages i medfør af litra a), indsættes

c) kan der fastsættes kriterier for godkendelse af fodermidler, der har gennemgået visse rensningsprocesser.

Artikel 9

Medlemsstaterne sørger for, at der ved omsætning af materiale bestemt til dyrs ernæring, som er i overensstemmelse med dette direktiv, ikke gælder yderligere begrænsninger med hensyn til forekomst af uønskede stoffer og produkter end dem, der følger af dette direktiv og af direktiv 95/53/EF.

Artikel 10

1. Medlemsstaterne træffer i overensstemmelse med direktiv 95/53/EF alle nødvendige foranstaltninger til gennemførelse af en officiel kontrol, i det mindste ved stikprøver, af materiale bestemt til dyrs ernæring for at fastslå, om betingelserne i dette direktiv er opfyldt.

2. Medlemsstaterne underretter de øvrige medlemsstater og Kommissionen om navnet på de myndigheder, de har udpeget til at foretage denne kontrol.

3. Medlemsstaterne foreskriver, at hvis en erhvervsdrivende (importør, producent osv.) eller en person, som gennem sin erhvervsvirksomhed er indehaver af eller har været indehaver af, eller som har haft direkte kontakt med et parti af materiale bestemt til dyrs ernæring, har viden om, at partiet er uegnet til anvendelse til foder, fordi det indeholder et i bilag I opregnet uønsket stof eller produkt, og det derfor ikke opfylder bestemmelserne i artikel 3, stk. 1, og således udgør en alvorlig fare for dyrs eller menneskers sundhed, eller fordi det indeholder et uønsket stof eller produkt, der ikke er opregnet i bilag I, men som udgør en mulig alvorlig fare for dyrs eller menneskers sundhed,

skal denne person eller erhvervsdrivende straks underrette de officielle myndigheder herom, selv hvis partiet skal destrueres.

Efter at medlemsstaterne har kontrolleret de modtagne oplysninger, påser de, at der træffes passende foranstaltninger til, at et sådant parti ikke anvendes til foder.

Medlemsstaterne påser, at partiets endelige bestemmelse, herunder dets eventuelle destruktion, ikke kan få skadelige virkninger for menneskers og dyrs sundhed eller for miljøet.

4. Forventes et parti af materiale bestemt til dyrs ernæring sendt til en anden medlemsstat, når det i en anden medlemsstat blev anset for ikke at overholde bestemmelserne i dette direktiv på grund af et for stort indhold af uønskede stoffer eller produkter, meddeler sidstnævnte medlemsstat straks de øvrige medlemsstater og Kommissionen alle relevante oplysninger om dette parti.

Artikel 11

1. Kommissionen bistås af Den Stående Foderstofkomité, der blev nedsat i artikel 1 i Rådets afgørelse 70/372/EØF af 20. juli 1970 [10].

[10] EFT L 170 af 3.8.1970, s. 1.

2. Når der henvises til dette stykke, anvendes forskriftsproceduren i artikel 5 i afgørelse 1999/468/EF i overensstemmelse med artikel 7, stk. 3, og 8 i nævnte afgørelse.

3. Det tidsrum, der nævnes i artikel 5, stk. 6, i afgørelse 1999/468/EF, fastsættes til tre måneder.

Artikel 12

1. Kommissionen bistås af Den Stående Foderstofkomité, der blev nedsat i artikel 1 i Rådets afgørelse 70/372/EØF.

2. Når der henvises til dette stykke, anvendes forskriftsproceduren i artikel 5 i afgørelse 1999/468/EF i overensstemmelse med artikel 7, stk. 3, og 8 i nævnte afgørelse.

3. Det tidsrum, der nævnes i artikel 5, stk. 6, i afgørelse 1999/468/EF, fastsættes til femten dage.

Artikel 13

1. Medlemsstaterne skal som et minimum anvende bestemmelserne i dette direktiv på materiale bestemt til dyrs ernæring, der er bestemt til eksport til tredjelande.

2. Stk. 1 tilsidesætter ikke medlemsstaternes ret til at tillade genudførsel til det eksporterende tredjeland af partier af materiale bestemt til dyrs ernæring, som ikke opfylder betingelserne i dette direktiv. En sådan genudførsel af et parti kan kun finde sted, hvis den kompetente myndighed i det eksporterende tredjeland udtrykkeligt har givet samtykke hertil efter at være blevet fuldt ud informeret om baggrunden for, at det pågældende parti ikke kan omsættes i Fællesskabet.

Artikel 14

1. Direktiv 1999/29/EF ophæves, uden at det dog berører medlemsstaternes forpligtelser med hensyn til de frister, der er fastsat i del B i dets bilag III, for gennemførelse af de direktiver, der er nævnt i del A i samme bilag.

2. Henvisninger til direktiv 1999/29/EF gælder som henvisninger til dette direktiv og læses efter sammenligningstabellen i bilag II.

Artikel 15

Medlemsstaterne vedtager og offentliggør senest tolv måneder efter dette direktivs offentliggørelse i De Europæiske Fællesskabers Tidende de nødvendige love og administrative bestemmelser for at efterkomme dette direktiv. De underretter straks Kommissionen herom.

De vedtagne foranstaltninger anvendes fra tolv måneder efter offentliggørelsen i De Europæiske Fællesskabers Tidende.

Når medlemsstaterne vedtager disse love og bestemmelser, skal de indeholde en henvisning til dette direktiv eller skal de ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af direktivet.

Artikel 16

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 17

Dette direktiv er rettet til medlemsstaterne.

Udfærdiget i............, den...

På Europa-Parlamentets vegne På Rådets vegne

Formand Formand

BILAG I

>TABELPOSITION>

(1) Medlemsstaterne kan også fastsætte et maksimumsindhold af fluor på 1,25% af fosforindholdet.

(2) Fluorindhold beregnet på grundlag af et fosforindhold i foderblandingen på 1%.

(3) Medlemsstaterne kan ligeledes fastsætte et maksimumsindhold af cadmium på 0,5 mg pr. 1% fosfor.

(4) Medlemsstaterne kan ligeledes fastsætte et maksimumsindhold af cadmium på 0,75 mg pr. 1% fosfor.

(5) De øvre koncentrationer beregnes ud fra den antagelse, at alle værdier af de forskellige beslægtede stoffer, som ligger under påvisningsgrænsen, er lig med påvisningsgrænsen.

BILAG II

SAMMENLIGNINGSTABEL

Direktiv 1999/29/EF // Dette direktiv

Artikel 1 // Artikel 1

Artikel 2, litra a) // Artikel 2, litra a)

Artikel 2, litra b) // Artikel 2, litra b)

Artikel 2, litra c) // Artikel 2, litra c)

Artikel 2, litra d) // Artikel 2, litra d)

Artikel 2, litra e) // Artikel 2, litra e)

Artikel 2, litra f) // Artikel 2, litra f)

Artikel 2, litra g) // Artikel 2, litra g)

Artikel 2, litra h) // Artikel 2, litra h)

--- // Artikel 2, litra i)

Artikel 3 // Artikel 3

Artikel 4, stk. 1 // Artikel 4, stk. 1

Artikel 4, stk. 2 // ---

---- // Artikel 4, stk. 2

Artikel 5 // ---

Artikel 6 // ---

Artikel 7 // Artikel 5

Artikel 8 // Artikel 6

Artikel 9 // Artikel 7

Artikel 10 // Artikel 8

Artikel 11 // Artikel 9

Artikel 12 // Artikel 10

Artikel 13 // Artikel 11

Artikel 14 // Artikel 12

Artikel 15 // Artikel 13

Artikel 16 // ---

--- // Artikel 14

--- // Artikel 15

Artikel 17 // Artikel 16

Artikel 18 // Artikel 17

Bilag I // Bilag I

Bilag II // ---

Bilag III // ---

Bilag IV // Bilag II